**Összefoglaló**

– a jogszabályok előkészítésében való társadalmi részvételről szóló 2010. évi CXXXI. törvény alapján –

**az egyes zajvédelmi rendeletek módosításáról szóló előterjesztéshez**

(a társadalmi egyeztetés ideje: 2015. augusztus 5.- 24.)

A jogszabály-csomag társadalmi egyeztetetése során az alábbi szervezetek tettek észrevételt:

* Szilas Tér Egyesület,
* Levegő Munkacsoport,
* Optikai, Akusztikai, Film- és Színháztechnikai Tudományos Egyesület.

A beérkezett vélemények tartalmának összefoglalását, a Földművelésügyi Minisztérium által tett intézkedéseket és azok indoklását az alábbi táblázat foglalja össze.

|  |  |
| --- | --- |
| **A vélemény tartalma** | **A véleménnyel kapcsolatos intézkedés és indoklása** |
| A tervezet alapkoncepciója hibás, mert a gyorsasági autó- és motorversenypályákkal kapcsolatosan abból indul ki, hogy a zajterhelés nem csökkenthető műszaki intézkedésekkel határérték alá. | Elutasítva  A gyorsasági versenypályák szabadtéren helyezkednek el, ezért a műszaki beavatkozás lehetősége eleve korlátozott. Ha a pálya fekvése kedvezőtlen és a lakott területektől való távolság kicsi, akkor a pályán végzett tevékenység korlátozása nélkül sok esetben nem létezik megoldás a zajkibocsátás határértékre való csökkentésére. |
| A jogszabálytervezet a nemzetközi licenccel rendelkező versenypályák vonatkozásában magasabb zajterhelési határértéket állapít meg. Az Alkotmánybíróság egy korábbi megállapítása szerint „az állam nem élvez szabadságot abban, hogy a környezet állapotát romlani engedje”. A tervezet tehát nincs összhangban az Alaptörvényben deklarált testi és lelki egészséghez való joggal. | Elutasítva  A rendelettervezet valóban lehetővé teszi a zajkibocsátási határérték 5 dB-vel való emelését, de emellett a zajforrások működését időben jelentősen korlátozza. A jelenleg hatályos jogszabályok szerint a határérték betartása esetén a versenypályák akár 24 órában is üzemeltethetők, míg a módosítással az üzemelésére csak reggel 8 és 20 óra között van lehetőség, de akkor is csak napi 10 órában. Emellett az új zajkibocsátási határérték határozatban a környezetvédelmi hatóságnak kötelezést kell kiadni a versenypálya üzemeltetője részére zajcsökkentési intézkedések bevezetésére.  A jogszabály emellett a felmentéssel érintett napok számával egyenlő számú napon tiltja a versenypálya üzemeltetését. A rendelet-csomag tehát összességében kompenzálja a magasabb határértékeket, illetve a felmentés kedvezőtlen környezeti hatásait. |
| A tervezet széleskörű társadalmi egyeztetést igényelt volna, ami nem történt meg. A vélemény-nyilvánításra rendelkezésre álló idő túl rövid volt. | A jogszabálytervezetet az FM a jogszabályok előkészítésében való társadalmi részvételről szóló 2010. évi CXXXI. törvény 8.§-ának megfelelően általános egyeztetésre bocsátotta. Az érintetteknek 2015. augusztus 5-től 24-ig volt lehetősége véleményük továbbítására. Az FM álláspontja szerint, az észrevételek benyújtására rendelkezésre álló 20 nap megfelelő időt jelent a tervezet érdemi megítéléséhez. |
| A nemzetközi licenctől független napokon indokolatlan a gyorsasági autó- és motorversenyek megrendezésére szolgáló pályákon a határértéket 50 dB-ről 55 dB-re növelni. | Elutasítva  A rendelettervezet azokra a helyzetekre kínál megoldást, amikor a versenypályák zajkibocsátásának csökkentésére nem létezik elérhető műszaki megoldás. Ilyen esetekben nemcsak a nemzetközi, hanem a hazai versenyek esetében sem tarthatók be a jelenleg hatályos határértékek. Fontos kiemelni, hogy a rendeletcsomag a magasabb határértékekhez jelentős üzemeltetési korlátozások társít. |
| A mentességet élvező napok számával (legfeljebb 40 nap) egyenlő számú napra bevezetett üzemeltetési tilalom gyakorlatilag semmilyen változást nem jelent, mivel a Hungaroring éves szinten jelenleg is csak 200 napot üzemel. | Elutasítva  A jogszabálycsomag rendelkezései nem csak a Hungaroringre, hanem minden jelenleg üzemelő és a jövőben létesítendő nemzetközi licenccel rendelkező gyorsasági autó- és motorversenypályára vonatkoznak. A mentességet élvező napok számával egyenlő számú napra bevezetett üzemeltetési tilalom arányosan kompenzálja a mentesség ideje alatt tapasztalható magasabb zajkibocsátás kedvezőtlen hatásait. |
| A jogszabályváltozást követően semmi nem fogja rákényszeríteni a pályák üzemeltetőit arra, hogy zajcsökkentési intézkedéseket hajtsanak végre. | Elutasítva  A jogszabálycsomag részét képezi a zajkibocsátási határértékek megállapításának, valamint a zaj- és rezgéskibocsátás ellenőrzésének módjáról szóló 93/2007. (XII. 18.) KvVM rendelet módosítása is. Az előbbi rendelet új 2. § (3) bekezdése szerint, a magasabb zajkibocsátási határérték iránti kérelemhez a versenypálya üzemeltetőjének mellékelni kell „a zajkibocsátás csökkentése érdekében tervezett intézkedéseket, azok várható eredményét, és az intézkedések műszaki és adminisztratív megvalósításához szükséges időtartamot.” Emellett a rendelettervezet azt is előírja, hogy a környezetvédelmi hatóság által kiadott zajkibocsátási határérték határozatnak tartalmazni kell a zajkibocsátás csökkentése érdekében tervezett intézkedések végrehajtására vonatkozó kötelezést és az egyes intézkedések végrehajtásának határidejét. |
| A nemzetközi licenccel rendelkező versenypályákra vonatkozó határérték alóli felmentés időtartama túl hosszú. | Elutasítva  A rendelettervezet a zajtól védendő területek jellegétől függően éves szinten 10, 30 vagy 40 nap felmentésre ad lehetőséget a határértékek betartása alól. A felmentés azonban nem korlátlan, a létesítmény zajkibocsátása a felmentés ideje alatt nem haladhatja meg a jogszabályban meghatározott értéket. Az utóbbi érték nagysága attól függ, hogy a létesítmény üzemeltetője az adott évben hányszor vette igénybe a felmentés lehetőségét. A jogszabály emellett a felmentéssel érintett napok számával egyenlő számú napon tiltja a versenypálya üzemeltetését. Összességében a rendelet-csomag olyan intézkedéseket vezet be, amelyek a felmentés kedvezőtlen környezeti hatásait a lehető legkisebb mértékűre korlátozzák, illetve üzemeltetési tilalom bevezetésével kompenzálják. |
| Hiányzik az előterjesztésből az üzemeltetőre vonatkozó kötelezettségek előírása, különösen a lakóházak belsőtéri zajterhelésének csökkentésére vonatkozó kötelezés. | Elutasítva  A jogszabálytervezet az üzemeltetőre több kötelezettséget is megállapít, amelyek az alábbiak:   * zajcsökkentési intézkedések kidolgozása és végrehajtása (az intézkedések végrehajtásáról a környezetvédelmi hatóságnak a zajkibocsátási határérték határozatban külön rendelkezni is kell), * a magasabb zajkibocsátási határérték alkalmazása esetén folyamatos mérésre alkalmas zajmonitoring rendszer kiépítése, * időbeli üzemeltetési korlátok betartása.     A belsőtéri határérték betartása csak úgy valósítható meg, ha a környező lakóházak és közintézmények zajtól védendő helyiségeit az üzemeltető egyenként felméri, az épülethomlokzatok átalakítását vagy a nyílászárók cseréjét megtervezteti és ezután a megvalósításáról is gondoskodik. Mindez azonban az idegen ingatlanon végrehajtandó átalakítások miatt számos jogi problémát vet fel. |
| A környezeti zaj és rezgés elleni védelem egyes szabályairól szóló 284/2007. (X. 29.) Korm. rendelet fokozottan zajos területekre vonatkozó előírásait az FM terjessze ki a nemzetközi licenccel rendelkező versenypályákra is. | Elutasítva  A fokozotton zajos terület jogintézményét a 284/2007. (X. 29.) Korm. rendelet közüzemi létesítményekre (pl.: fűtőművek) vezette be. Ezeknek a létesítményeknek a környezetében jellemzően kevés olyan zajtól védendő létesítmény van, ahol a közüzem zajkibocsátása nem csökkenthető határérték alá. Ezzel szemben a nemzetközi licenccel rendelkező versenypályák zajkibocsátása nagyszámú zajtól védendő épületet, akár teljes településrészeket is érinthet. Ilyen esetekben a fokozottan zajos területekre vonatkozó építési és területrendezési korlátozások bevezetésének nincs realitása. |
| A versenypályák zajmonitoring rendszerének mérési eredményeit a nyilvánosság számára on-line módon hozzáférhetővé kellene tenni, a kiértékelt eredményeket egy napon belül nyilvánosságra kell hozni. | Elutasítva  A zajmonitoring rendszer mérési adatai csak a napi mérési eredmények kiértékelését követően adnak olyan eredményt, amely a határértékkel összehasonlítható. A pillanatnyi mérési eredményekből, vagy a napközbeni átlagokból nem állapítható meg, hogy a létesítmény üzemeltetője betartotta-e a jogszabályi követelményeket.  A mérési eredményekről az érdeklődök a környezet védelmének általános szabályairól szóló 1995. évi LIII. törvény 12. § (9) bekezdése alapján bármikor tájékoztatást kérhetnek a létesítmény üzemeltetőjétől. |
| A zajmérésre vonatkozó miniszteri rendelet rendelkezzen arról is, hogy a versenypályák körül kiépített folyamatos monitor- rendszernek hitelesítettnek kell lenni. | Elutasítva  Tekintettel arra, hogy a rendelettervezet szerint a környezetvédelmi hatóság a zajmonitoring rendszer mérési eredményeit is felhasználja annak ellenőrzésére, hogy az üzemeltető betartja-e a jogszabályi előírásokat, a zajmonitoring rendszerrel végzett mérés joghatással járó mérésnek minősül.  A joghatással járó mérésekhez használt mérőműszerek hitelesítését a mérésügyről szóló 1991. évi XLV. törvény 6. § (2) bekezdése kötelező jelleggel előírja.  További szabályozás ezen a téren nem szükséges. |